Noul terminal de plecări externe de pe Aeroportul Timișoara, denumit Terminal Schengen, a fost inaugurat vineri, 29 martie 2024. A costat aproape 40 de milioane de euro și este cel mai modern terminal din România.
Timișoara are de acum un aeroport la standarde înalte.
Terminalul de plecări externe, denumit Terminal Schengen, de pe Aeroportul Traian Vuia din Timișoara a fost inaugurat. Lucrările au costat aproape 40 de milioane de euro, jumătate din fonduri europene, jumătate din bugetul propriu al aeroportului, iar lucrările au durat aproximativ un an și jumătate.
La evenimentul festiv de vineri, 29 martie 2024, au fost prezenți în jur de 500 de invitați, dintre care o pleiadă de politicieni. A lipsit doar președintele Klaus Iohannis, în rest au fost toți liderii PSD-PNL, în frunte cu premierul Marcel Ciolacu, Nicolae Ciucă, președintele Senatului, Alfred Simonis, președintele Camerei Deputaților, Sorin Grindeanu, ministrul Transportrilor, Luminița Odobescu – ministrul Afacerilor Externe, Adrian Câciu – ministrul Investițiilor și Proiectelor Europene.
"Mai sunt 48 de ore și începe să se facă dreptate României, după 14 ani. România va intra în spațiul Schengen aerian și maritim și suntem convinși că până la sfârșitul anului vom lua toate măsurile să intrăm în spațiul Schengen și terestru. Vreau să-l felicit pe domnul ministru Grindeanu și pe constructori că au reușit într-un an de zile să termine terminalul Schengen de la Timișoara", a spus premierul Marcel Ciolacu.
În noiembrie 2022, Sorin Grindeanu a dat simbolic startul lucrărilor la terminalul de plecări curse externe al Aeroportului Timișoara. Atunci, Grindeanu spunea că își dorește ca la inaugurarea acestui terminal România să fie în Schengen.
"Iată că pe de o parte România a intrat în Schengen aerian și naval, pe de altă parte cei care au construit acest terminal au reușit să se înscrie în durata contractului, să-l respecte. Deschiderea acestui terminal este dovada că România știe să concretizeze proiecte din bani europeni și că avem viziunea și capacitate să asigurăm facilitați pentru pasageri la cele mai înalte standarde", a spus Sorin Grindeanu.
Construit pe o suprafaţă de 12.000 metri pătrați, terminalul are șase filtre de securitate, opt porți de îmbarcare, 18 ghişee check-in şi șase porţi de scanare automată a documentelor.
De asemenea există zonă de lounge, sunt numeroase spații comerciale, restaurante și cafenele, cât și zona de dutty free.
Geometria terminalului a avut drept inspirație avionul "Vuia 1", primul aparat de zbor autopropulsat din lume, realizat de Traian Vuia.
"Noi am început acest proiect de modernizare în urmă cu cinci ani (n.r. prima construcție a fost terminalul de plecări curse interne). Am spus că în 31 martie vom inaugural terminalul plecări curse externe. Fără să știm la acel moment ce demersuri se fac pentru Schengen. Ce șanse erau să inaugurăm acest terminal în ziua în care România intră în spațiul Schengen? Constructorul a reușit într-un timp record și la un nivel calitativ foarte ridicat să realizeze acest terminal", a spus Daniel Stamatovici, directorul Aeroportului Timișoara.
Primul zbor din Timișoara în zona Schengen va avea loc duminică, în 31 martie 2024, de la ora 6.15, cu destinația Munchen (Germania).
În urma reorganizării de pe Aeroportul Timișoara, vechiul Terminal B se va transforma în terminalul non-Schengen, unde au fost instalate noi sisteme de securitate.